KOMISSION TIEDONANTO NEUVOSTOLLE

Arvio toimista, jotka Espanja on toteuttanut neuvoston 10 päivänä heinäkuuta 2012 julkisen talouden liiallisen alijäämän tilanteen lopettamiseksi antaman suosituksen mukaisesti

1. Liiallista alijäämää koskeva menettely: tausta

Neuvosto teki 27 päivänä huhtikuuta 2009 Euroopan yhteisön perustamissopimuksen, jäljempänä ’EY:n perustamissopimus’, 104 artiklan 6 kohdan mukaisen päätöksen, jonka mukaan Espanjassa oli liiallinen alijäämä, ja antoi EY:n perustamissopimuksen 104 artiklan 7 kohdan ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun neuvoston asetuksen (EY) N:o 1467/97 3 artiklan mukaisesti suosituksen, jonka mukaan liiallinen alijäämä olisi korjattava viimeistään vuonna 2012.

Neuvosto katsoi 2 päivänä joulukuuta 2009 asetuksen (EY) N:o 1467/97 3 artiklan 5 kohdan mukaisesti, että tuloksellisia toimia oli toteutettu mutta odottamattomat taloudelliset tapahtumat olivat vaikuttaneet erityisen epäsuotuisasti julkiseen talouteen suosituksen antamisen jälkeen. Tämän vuoksi neuvosto hyväksyi SEUT-sopimuksen 126 artiklan 7 kohdan mukaisen tarkistetun suosituksen, jonka mukaan liiallinen alijäämä oli korjattava viimeistään vuonna 2013 uskottavalla ja kestävällä tavalla toteuttamalla toimia keskipitkällä aikavälillä.

Kesäkuun 15 päivänä 2010 komissio totesi, että Espanja oli toteuttanut tuloksellisia toimia neuvoston 2 päivänä joulukuuta 2009 antaman suosituksen mukaisesti saadakseen julkisen talouden alijäämänsä alle 3 prosentin viitearvon suhteessa BKT:hen, ja katsoi, ettei ylimääräistä toimia liiallista alijäämää koskevassa menettelyssä näin ollen tarvittu.

Neuvosto katsoi 10 päivänä heinäkuuta 2012 neuvoston asetuksen (EY) N:o 1467/97 3 artiklan 5 kohdan mukaisesti, että tuloksellisia toimia oli toteutettu mutta odottamattomat taloudelliset tapahtumat olivat vaikuttaneet erityisen epäsuotuisasti julkiseen talouteen vuoden 2009 tarkistetun suosituksen antamisen jälkeen. Neuvosto hyväksyi sen vuoksi SEUT-sopimuksen 126 artiklan 7 kohdan mukaisen tarkistetun suosituksen, jäljempänä ’liiallista alijäämää koskevassa menettelyssä annettu tarkistettu suositus’, ja suositti Espanjaa korjaamaan liiallisen alijäämän viimeistään vuonna 2014. Jotta julkisen sektorin alijäämä saataisiin alle 3 prosentin viitearvon suhteessa BKT:hen viimeistään vuonna 2014, Espanjan viranomaisia suositettiin parantamaan rakenteellista rahoitusasemaa BKT:hen suhteutettuna 2,7 prosenttia vuonna 2012, 2,5 prosenttia vuonna 2013 ja 1,9 prosenttia vuonna 2014. Komission yksiköiden kevään 2012 tarkistetun talousennusteen perusteella julkisen sektorin alijäämätavoitteet edellyttävät rakenteellisen rahoitusaseman paranemista BKT:hen suhteutettuna 6,3 prosenttia vuonna 2012, 4,5 prosenttia vuonna 2013 ja 2,8 prosenttia vuonna 2014.

Espanjan viranomaisia myös suositettiin toteuttamaan vuoden 2012 talousarviossa ja itsehallintoalueiden tasapainotussuunnitelmissa esitetyt toimenpiteet ja hyväksymään viimeistään heinäkuun 2012 lopussa vuosien 2013–2014 monivuotinen talousarviosuunnitelma, josta oli ilmoitettu, mukaan lukien keskipitkän aikavälin julkisen talouden strategia, jossa tarkennetaan kaikki rakenteelliset toimenpiteet, jotka komission yksiköiden kevään 2012 tarkistetun talousennusteen perusteella ovat tarpeen liiallisen alijäämän korjaamiseksi viimeistään vuonna 2014. Viranomaisia myös suositettiin hyväksymään viipymättä uusia toimenpiteitä vuonna 2012, jos julkisen talouden suunnitelmiin liittyvät riskit toteutuvat. Lisäksi Espanjan viranomaisia pyydettiin soveltamaan tinkimättä julkisen talouden vakautta koskevan lain uusia säännöksiä, jotka koskevat talousarvion toteuttamisen läpinäkyvyyttä ja valvontaa. Talouspolitiikan EU-ohjausjakson yhteydessä annettujen maakohtaisten suositusten mukaisesti neuvosto myös pyysi Espanjaa perustamaan riippumattoman finanssipoliittisen laitoksen, joka esittäisi analyyseja, antaisi neuvoja ja valvoisi finanssipolitiikkaa, sekä pitämään kiinni keskipitkän aikavälin julkisen talouden kehyksensä täytäntöönpanokelpoisuudesta ja seuraamaan tarkasti julkisen talouden tavoitteiden noudattamista julkisyhteisöjen kaikilla eri tasoilla koko vuoden ajan.

2. Toimien tuloksellisuuden arvioiminen

Arviointi perustuu komission yksiköiden syksyn 2012 talousennusteeseen. Siinä otetaan huomioon talouden ja julkisen talouden kehitys 10 päivästä heinäkuuta 2012 alkaen, jolloin SEUT-sopimuksen 126 artiklan 7 kohdan mukainen viimeisin neuvoston suositus annettiin.

Komission yksiköiden syksyn 2012 talousennusteen mukaan reaalisen BKT:n ennakoidaan supistuvan 1,4 prosenttia sekä vuonna 2012 että vuonna 2013, minkä jälkeen se kasvaisi 0,8 prosenttia vuonna 2014. Kun SEUT-sopimuksen 126 artiklan 7 kohdan mukainen viimeisin neuvoston suositus annettiin, reaalisen BKT:n odotettiin supistuvan 1,9 prosenttia vuonna 2012 ja 0,3 prosenttia vuonna 2013. Koska elpyminen odotettiin alkavan aikaisemmin ja olevan hieman voimakkaampaa, reaalisen BKT:n odotettiin kasvavan +1,1 prosenttia vuonna 2014. Vuoden 2012 jonkin verran vähemmän negatiivinen kasvuennuste johtuu pääasiassa kotimaisen kysynnän odotettua paremmasta kestävyydestä, sillä julkisen talouden vakauttamisella on ollut asteittaisempi vaikutus kuin mitä odotettiin, kun SEUT-sopimuksen 126 artiklan 7 kohdan mukainen viimeisin neuvoston suositus annettiin. Vuosien 2013 ja 2014 osalta neuvoston suositus perustui oletukseen politiikan säilymisestä muuttumattomana, kun taas komission yksiköiden syksyn 2012 talousennusteessa otetaan huomioon myös vuosien 2013–2014 talousarviosuunnitelmaan ja vuoden 2013 talousarvioon sisällytetyt uudet vakauttamistoimenpiteet.

Komission yksiköiden syksyn 2012 talousennusteen mukaan julkisen talouden alijäämän ennakoidaan vuonna 2012 supistuvan BKT:hen suhteutettuna 8,0 prosenttiin tai 7,0 prosenttiin, jos ei oteta huomioon vuonna 2012 tehtyjen pankkien pääomalisäysten vaikutusta. Vuonna 2011 alijäämä oli ollut 9,4 prosenttia suhteessa BKT:hen (8,9 prosenttia suhteessa BKT:hen, jos vuonna 2011 tehtyjä pankkien pääomalisäyksiä ei oteta huomioon). Tätä voidaan verrata hallituksen ja liiallista alijäämää koskevassa menettelyssä annetun tarkistetun suosituksen tavoitteeseen, joka on 6,3 prosenttia suhteessa BKT:hen. Vaikka tavoitteesta ennakoidaan poikettavan, suhdannekorjaamattoman rahoitusaseman odotettua supistumista tukenee perusjäämän huomattava, noin 2½ prosenttiyksikön suuruinen koheneminen (ilman vuonna 2012 tehtyjä pankkien pääomalisäyksiä) tilanteessa, jossa talous supistunee lähes 1½ prosenttia. Jotta todennäköistä alijäämätavoitteesta poikkeamista voitaisiin kompensoida ja noudattaen neuvoston suositusta, Espanja hyväksyi 13 päivänä heinäkuuta 2012 uusia vakauttamistoimia, joiden suuruus on noin 1¼ prosenttia suhteessa BKT:hen. Kun otetaan huomioon joulukuun 2011 pakettiin sisältyneet aiemmat vakauttamistoimet, vuoden 2012 talousarvioesitys ja alueelliset tasapainottamissuunnitelmat, vuonna 2012 hyväksyttiin toimenpiteitä yhteensä noin 5¼ prosentin edestä suhteessa BKT:hen. Huomattava osa näistä toimenpiteistä (yli 1½ prosenttia suhteessa BKT:hen) ei kuitenkaan ole ollut luonteeltaan pysyviä. Eri veronkorotuksia otettiin käyttöön vain väliaikaisesti tai ne merkitsivät veronmaksun aikaistamista. Joulubonus poistettiin julkiselta sektorilta ainoastaan vuodelta 2012. Näiltä mittavilta vakauttamistoimilta veivät osittain pohjaa pois vähemmän veroja tuovaan kasvun koostumukseen yhteydessä olevat tuntuvat tulovajaukset, työmarkkinoiden merkittävä heikkeneminen, korkeammat korkomenot sekä korkeammat sosiaaliset tulonsiirrot, jotka olivat yhteydessä eläkkeiden korottamiseen joulukuussa 2011. Lisäksi aiempien vuosien tapaan on viitteitä siitä, että useat alueet jäävät taas kerran julkisen talouden tavoitteistaan.

Kun huomioon ei oteta suhdannetekijöitä eikä kertaluonteisia ja muita väliaikaisia toimenpiteitä, komission yksiköiden syksyn 2012 talousennusteessa ennakoidaan, että rakenteellinen rahoitusasema paranee BKT:hen suhteutettuna 1,2 prosenttiyksikköä vuonna 2012 ja olisi näin ollen -6,3 prosenttia. Liiallista alijäämää koskevassa menettelyssä annetussa tarkistetussa suosituksessa puolestaan edellytettiin, että rakenteellinen rahoitusasema kohenee 2,7 prosenttia suhteessa BKT:hen. Kun tehdään korjaus, jossa otetaan huomioon, että potentiaalisen tuotannon kasvua on tarkistettu alaspäin sen jälkeen, kun neuvosto antoi 126 artiklan 7 kohdan mukaisen viimeisimmän suosituksensa, vuonna 2012 rakenteellisia toimia toteutettaisiin arviolta noin 0,1 prosenttiyksikköä enemmän. Lisäksi rakenteellisen rahoitusaseman muutokseen vaikuttivat huomattavasti tulovajaukset (eli suhteessa BKT:n kehitykseen, kun käytetään vakiomuotoista tulojoustoa), joiden suuruus on noin 1½ prosenttiyksikköä suhteessa BKT:hen. Kaiken kaikkiaan, kun nämä tulovajaukset otetaan huomioon, arvioidut rakenteelliset toimet kasvaisivat vielä 2¾ prosenttiyksikköön – mikä olisi neuvoston suosituksen mukaista.

Komission yksiköiden syksyn 2012 talousennusteen mukaan julkisen talouden alijäämä supistuisi BKT:hen suhteutettuna 6 prosenttiin vuonna 2013. Tätä voidaan verrata 4,5 prosentin tavoitteeseen, jonka hallitus asetti ja joka myös mainitaan liiallista alijäämää koskevassa menettelyssä annetussa tarkistetussa suosituksessa. Perusjäämän odotetaan kohenevan 1,8 prosenttiyksikköä, pois lukien pankkien pääomittamistoimet, vaikka talouden ennakoidaan supistuvan 1,4 prosenttia. Sen jälkeen kun SEUT-sopimuksen 126 artiklan 7 kohdan mukainen neuvoston viimeisin suositus annettiin, Espanjan hallitus esitti elokuussa 2012 monivuotisen talousarviosuunnitelman vuosiksi 2013–2014. Suunnitelmassa ei kuitenkaan vuodeksi 2013 tarkenneta moniakaan uusia tulotoimenpiteitä verrattuna siihen, mitä oli jo ilmoitettu heinäkuun 2012 paketissa. Syyskuussa esitetty vuoden 2013 alustava talousarvio sisälsi vain muutamia toimenpiteitä, joista ei ollut aiemmin ilmoitettu (esimeriksi varallisuusveron jatkaminen yhdellä vuodella). Kaiken kaikkiaan harkinnanvaraisten toimenpiteiden vaikutuksen julkiseen talouteen odotetaan vuonna 2013 olevan noin 1¼ prosenttia suhteessa BKT:hen menopuolella ja noin 1 prosenttia suhteessa BKT:hen tulopuolella. Vuodeksi 2013 ennakoitu 1½ prosentin talousarviopoikkeama suhteessa BKT:hen selittyy osittain sillä, että edelliseltä varainhoitovuodelta peräisin oleva lähtöasetelma on heikompi. Vuoden 2013 talousarvioesitys perustuu lisäksi optimistisiin makrotalouden oletuksiin, joissa reaalisen BKT:n ennustetaan supistuvan vain 0,5 prosenttia ja työllisyyden vakiintuvan. Tämä merkitsee selkeää riskiä, että tuloja ei nytkään kerry odotetusti ja sosiaaliset tulonsiirrot kasvavat ennakoitua suuremmiksi. Lisäksi talousarviolakiesityksessä tunnutaan aliarvioivan sosiaaliturvaetuuksien kasvua, mukaan lukien eläkkeet ja työttömyysetuudet. Alueiden kannalta tärkeimmät vakauttamistoimet vuonna 2013 ovat vuosien 2013–2014 talousarviosuunnitelmaan sisältyvät terveydenhuollon ja koulutuksen leikkaukset. Nykyhetkellä ei kuitenkaan ole käytettävissä tietoja siitä, miten nämä suunnitellut toimenpiteet tosiasiallisesti toteutetaan alueiden talousarvioissa.

Komission yksiköiden syksyn 2012 talousennusteen mukaan rakenteellinen alijäämä supistuisi edelleen 2,3 prosenttiyksikköä ja olisi 4,0 prosenttia suhteessa BKT:hen vuonna 2013. Tämä olisi pääosin linjassa neuvoston SEUT-sopimuksen 126 artiklan 7 kohdan mukaisen viimeisimmän suosituksen kanssa, sillä suosituksessa edellytetään 2,5 prosentin suuruista rakenteellista parannusta suhteessa BKT:hen. Kun tehdään korjaus, jossa otetaan huomioon arvioidun potentiaalisen tuotannon kasvun muutos verrattaessa liiallista alijäämää koskevassa menettelyssä annettujen tarkistettujen suositusten perusteena olleita ennusteita komission yksiköiden syksyn 2012 talousennusteeseen, rakenteellisia toimia toteutettaisiin noin 0,1–0,2 prosenttiyksikköä enemmän.

Komission yksiköiden syksyn 2012 talousennusteessa ennakoidaan talouden näkymien kohenevan vuonna 2014 ja reaalisen BKT:n kasvun palaavan positiiviseksi. Tämä ei riittäisi supistamaan edelleen alijäämää, jonka odotetaan kasvavan 6,4 prosenttiin suhteessa BKT:hen, verrattuna tavoitteeseen, joka on 2,8 prosenttia suhteessa BKT:hen. Perusvaikutusta lukuun ottamatta odotettavissa oleva poikkeama johtuu ennen kaikkea edellisvuosina toteutettujen tilapäisten toimenpiteiden päättymisestä, siitä seikasta, ettei vuodeksi 2014 suunniteltuja vakauttamistoimia ollut tarkennettu riittävällä tavalla elokuussa ilmoitetussa monivuotisessa talousarviosuunnitelmassa eikä niitä sen vuoksi voitu sisällyttää komission yksiköiden talousennusteeseen, ja siitä, että talouskasvun koostumus on edelleen vähän veroja tuottavaa eivätkä verotulot kasva täysin suhteessa nimelliseen BKT:hen. Lisäksi korkomaksut kasvanevat velkakannan kasvun vuoksi.

Rakenteellisen alijäämän ennustetaan kasvavan 1,3 prosenttiyksikköä vuonna 2014, kun suosituksena on 1,9 prosentin supistuminen suhteessa BKT:hen. Kun tehdään korjaus, jossa otetaan huomioon arvioidun potentiaalisen tuotannon kasvun muutos verrattaessa SEUT-sopimuksen 126 artiklan 7 kohdan mukaisen neuvoston viimeisimmän suosituksen perusteena olleita ennusteita komission yksiköiden syksyn 2012 talousennusteeseen, arvioituja rakenteellisia toimia toteutettaisiin vuonna 2014 noin 0,1–0,2 prosenttiyksikköä enemmän. Rakenteelliset toimet jäävät näin ollen noin 3 prosenttiyksikköä neuvoston suosituksessa edellytetystä tasosta. Jos odottamattomien tulovajausten vuoksi tehtäisiin mukautus, ero todennäköisesti pienenisi edelleen, koska jotkut tulot eivät seuraa nimellisen BKT:n kasvun viitoittamaa kasvu-uraa. Kun kuitenkin otetaan huomioon, että tähän mennessä on tarkennettu vain vähän tai hyvin harvoja toimenpiteitä vuodeksi 2014, toimien tuloksellisuutta vuonna 2014 ei ole mahdollista arvioida tässä vaiheessa.

Neuvoston 126 artiklan 7 kohdan mukaisesti heinäkuussa 2012 antamassa suosituksessa Espanjaa myös pyydettiin soveltamaan tinkimättä julkisen talouden vakautta koskevan lain uusia säännöksiä, jotka koskevat talousarvion toteuttamisen läpinäkyvyyttä ja valvontaa, sekä perustamaan riippumaton finanssipoliittinen laitos, joka esittäisi analyyseja, antaisi neuvoja ja valvoisi finanssipolitiikkaa, ja seuraamaan julkisen talouden tavoitteiden noudattamista julkisyhteisöjen kaikilla eri tasoilla. Julkisen talouden vakautta koskevaa lakia ajatellen on tehty parannuksia, erityisesti aluehallintojen julkista taloutta koskevien tietojen raportoinnin suhteen, mikä on edistysaskel pyrittäessä lisäämään julkisen talouden avoimuutta. Kun kuitenkin otetaan huomioon, millainen haaste uusien raportointimenettelyjen käyttöönotto aluehallinnoissa on, tarvitaan edelleen työtä, jotta raportoinnin laadussa ja johdonmukaisuudessa päästään hyviin tuloksiin. Kriittistä on, että julkisen talouden vakautta koskevan lain ennaltaehkäisevän ja korjaavan osion täytäntöönpano vaikuttaa riittämättömältä. Virallista varhaisvaroitusjärjestelmää tai korjaavia toimia ei ole vielä käynnistetty, vaikka useat itsehallintoalueet ovat selvästi vaarassa olla saavuttamatta julkisen talouden tavoitteitaan vuonna 2012. Espanjan hallitus päätti 27 päivänä syyskuuta, että riippumaton finanssipoliittinen laitos perustetaan. Sen toimivaltuuksia ja hallintorakennetta määritellään parhaillaan. Laitos on määrä perustaa vuonna 2013, kun asiaa koskeva orgaaninen laki on hyväksytty.

3. Päätelmät

Tämänhetkisten tietojen perusteella vaikuttaa siltä, että Espanja on toteuttanut tuloksellisia toimia, jotka merkitsevät riittävää edistymistä kohti liiallisen alijäämän korjaamista vuosina 2012 ja 2013 neuvoston 10 päivänä heinäkuuta 2012 tarkentamissa rajoissa. Espanja on erityisesti hyväksynyt mittavia vakauttamistoimia, joiden suuruus on noin 5¼ prosenttia suhteessa BKT:hen vuonna 2012 ja 2¼ prosenttia suhteessa BKT:hen vuonna 2013. Kun potentiaalisen tuotannon kasvun tarkistusten ja vähän veroja tuottavasta kasvusta johtuvien tulovajausten vuoksi on tehty korjaukset, rakenteellisen rahoitusaseman arvioitu vuotuinen koheneminen vastaa neuvoston vuosiksi 2012 ja 2013 edellyttämiä toimia. Vuonna 2012 ei kuitenkaan pantu julkisen talouden vakautta koskevan lain säännöksiä tehokkaasti täytäntöön suunniteltujen varhaisvaroitus- ja korjausmekanismien osalta, jotta olisi rajoitettu itsehallintoalueiden poikkeamia julkisen talouden tavoitteista. Tämä voi johtaa budjettikurin uuteen lipsumiseen aluetasolla. Vuonna 2013 nimellisten tavoitteiden saavuttamiseen kohdistuu selviä riskejä, jotka johtuvat optimistisesta makrotalouden skenaariosta, johon vuoden 2013 talousarvioesitys perustuu, ja sosiaaliturvan optimistisista ennusteista.

Vuoden 2014 osalta näyttää siltä, ettei Espanja ole vielä toteuttanut vaadittuja riittäviä rakenteellisia toimia. Elokuussa ilmoitettu monivuotinen talousarviosuunnitelma ei sisällä riittävän täsmällisiä toimenpiteitä, joilla tuettaisiin suositettuja julkisen talouden toimia. Näin ollen on vielä tarpeen määrittää uusia pysyviä toimenpiteitä vuodeksi 2014.

Edellä esitetyn arvion perusteella voidaan todeta, että vuosien 2012 ja 2013 osalta on toteutettu tuloksellisia toimia, mutta vuoden 2014 toimenpiteet eivät täytä liiallista alijäämää koskevassa menettelyssä annettua tarkistettua suositusta. Komissio katsoo tämän veitsen terällä lepäävän arvion perusteella, ettei Espanjan liiallista alijäämää koskevassa menettelyssä tällä hetkellä tarvita lisätoimenpiteitä. Komissio aikoo jatkossakin seurata tarkasti julkisen talouden kehitystä Espanjassa vakaus- ja kasvusopimuksen mukaisesti.

Lisäksi voidaan todeta julkisen talouden ohjauksen ja hallinnan osalta, että vaikka julkisen talouden raportoinnissa alueellisella tasolla on edistytty, se, että julkisen talouden avoimuutta pystyttäisiin lisäämään, edellyttää kokonaisvaltaisempaa, johdonmukaisempaa ja oikea-aikaisempaa raportointia konsolidoidulta julkisyhteisöperusteelta EKT-95:n mukaisesti. Lisäksi olisi tärkeää, että finanssipoliittisen neuvoston perustamisessa edistytään suunnitellulla tavalla ja varmistetaan laitoksen täysimittainen institutionaalinen ja rahoituksellinen riippumattomuus.

Keskeisten makrotaloutta ja julkista taloutta koskevien ennusteiden vertailu

|| || 2009 || 2010 || 2011 || 2012 || 2013 || 2014

Reaalinen BKT (muutos, %) || KOM ST 12 || -3,7 || -0,3 || 0,4 || -1,4 || -1,4 || 0,8

KOM KT 12 || -3,7 || -0,1 || 0,7 || -1,9 || -0,3 || 1,1

VO || -3,7 || -0,1 || 0,7 || -1,7 || 0,2 || 1,8

Tuotantokuilu1 (% suhteessa potentiaaliseen BKT:hen) || KOM ST 12 || -4,2 || -4,8 || -4,2 || -4,6 || -4,8 || -2,7

KOM KT 12 || -4,3 || -4,8 || -4,2 || -5,3 || -4,7 || -2,8

VO || - || - || -3,8 || -4,3 || -3,8 || -2,1

Julkisen talouden rahoitusasema3 (% suhteessa BKT:hen) || KOM ST 12 || -11,2 || -9,7 || -9,4 || -8,0 || -6,0 || -6,4

KOM KT 12 || -11,2 || -9,3 || -8,9 || -6,3 || -6,1 || -6,4

VO || - || - || -8,5 || -5,3 || -3,0 || -1,1

Perusjäämä (% suhteessa BKT:hen) || KOM ST 12 || -7,7 || -7,0 || -5,0 || -2,2 || -2,5 || -2,1

KOM KT 12 || -9,4 || -7,4 || -6,5 || -3,1 || -2,8 || -3,1

VO || - || - || -6,1 || -2,2 || 0,2 || 2,0

Suhdannetasoitettu rahoitusasema1 (% suhteessa BKT:hen) || KOM ST 12 || -9,4 || -7,6 || -7,6 || -6,0 || -4,0 || -5,3

KOM KT 12 || -9,3 || -7,3 || -6,9 || -4,1 || -4,1 || -5,1

VO || - || - || -6,9 || -3,4 || -1,4 || -0,2

Rakenteellinen rahoitusasema2 (% suhteessa BKT:hen) || KOM ST 12 || -8,7 || -7,6 || -7,5 || -6,3 || -4,0 || -5,3

KOM KT 12 || -8,7 || -7,3 || -7,0 || -4,3 || -4,1 || -5,1

VO || - || - || -7,3 || -4,4 || -2,2 || -0,2

Julkinen bruttovelka3 (% suhteessa BKT:hen) || KOM ST 12 || 53,9 || -61,5 || 69,3 || 86,1 || 92,7 || 97,1

KOM KT 12 || 53,9 || -61,2 || 68,5 || 80,9 || 86,8 || 91,8

VO || - || - || 68,5 || 79,8 || 82,3 || 81,5

Huom.: 1 Ohjelmien mukaiset tuotantokuilut ja suhdannetasoitetut rahoitusasemat, jotka komission yksiköt ovat laskeneet uudelleen ohjelmien tietojen perusteella. 2 Suhdannetasoitettu rahoitusasema, jossa ei ole otettu huomioon kertaluonteisia eikä muita väliaikaisia toimenpiteitä. 3 Pankkien pääomittamiseksi 23 päivänä heinäkuuta 2012 käyttöönotettu rahoitusalan avustusohjelma ei ole vielä vaikuttanut julkisen talouden vuosien 2012–2014 velka- ja alijäämäennusteisiin. Lähde: KOM ST 12= komission yksiköiden syksyn 2012 talousennuste; KOM KT 12= komission yksiköiden kevään 2012 tarkistettu talousennuste; VO = vakausohjelma (huhtikuu 2012).